I. 	Úvod

V súlade s verejným záujmom a na zvýšenie účinnosti, efektívnosti a hospodárnosti verejnej správy a s ohľadom aj na vstup Slovenskej republiky do Európskej únie sa schválením zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. (ďalej len „zákon o finančnej kontrole a vnútornom audite“) vytvorili legislatívne podmienky pre vybudovanie systému finančnej kontroly v takom rozsahu, aby bola zabezpečená dostatočná a účinná kontrola hospodárenia nielen s prostriedkami štátneho rozpočtu, ale v súlade so záujmami verejnosti aj  s ostatnými verejnými financiami, majetkom štátu a  prostriedkami Európskej únie zo strany subjektov, ktoré s nimi hospodária.
Základným cieľom zákona o finančnej kontrole a vnútornom audite je zabezpečenie legislatívneho základu pre vytvorenie funkčného kontrolného systému vo verejnej správe, zahŕňajúceho finančné riadenie, finančnú kontrolu a vnútorný audit. Jeho úlohou je systematicky overovať, či hospodárenie s verejnými prostriedkami je v súlade s právnymi predpismi a princípmi hospodárnosti, efektívnosti a účinnosti, či je zabezpečená ich ochrana pred negatívnymi vplyvmi a hodnotiť úroveň finančného riadenia a kontroly. Zákon o finančnej kontrole a vnútornom audite a jeho implementácia významne pomáhajú pri budovaní moderného kontrolného systému vo verejnej správe v podmienkach Slovenskej republiky.
Prioritnou úlohou v rámci dôslednej implementácie zákona ako aj požiadaviek Európskej komisie je dobudovanie kvalitných administratívnych kapacít v oblasti vnútorného auditu a finančnej kontroly, schopných plniť náročné úlohy vyplývajúce z nášho členstva                  v Európskej únii. Jedným z nástrojov na vybudovanie takýchto administratívnych kapacít je vytvorenie funkčného a pružného systému vzdelávania vnútorných audítorov a finančných kontrolórov.
V rámci svojej pôsobnosti Ministerstvo financií Slovenskej republiky (ďalej len „MF SR“) ako ústredný orgán štátnej správy pre oblasť finančnej kontroly a vnútorného auditu (§ 7 ods. 1 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov) zabezpečuje odborné vzdelávanie vnútorných audítorov a zamestnancov kontrolných orgánov vykonávajúcich finančnú kontrolu. Na plnenie tejto úlohy MF SR vypracovalo „Koncepciu vzdelávania vnútorných audítorov a finančných kontrolórov“ (ďalej len „koncepcia vzdelávania“), ktorú vláda SR schválila uznesením č. 290 dňa 15. apríla 2004.
Z vykonaných auditov pripravenosti Slovenskej republiky na čerpanie prostriedkov Európskej únie (KPMG Slovensko spol. s r.o.), ako aj zo záverečnej správy spracovanej organizáciou SIGMA vyplynuli viaceré úlohy týkajúce sa posilnenia a skvalitnenia administratívnych kapacít v oblasti vnútorného auditu a finančnej kontroly. Jednou z uvedených úloh je zabezpečiť  v tejto oblasti.
S cieľom postupne dosiahnuť kompatibilitu vzdelávacieho procesu v oblasti vnútorného auditu a finančnej kontroly a v súlade s návrhom nového nariadenia Rady ES určujúceho všeobecné ustanovenia o ERDF, ESF a Kohéznom fonde na programové obdobie  2007 – 2013 si MF SR stanovilo v „Pláne hlavných úloh MF SR na rok 2005“ aktualizovať koncepciu vzdelávania vnútorných audítorov a finančných kontrolórov.
Cieľom koncepcie vzdelávania je zabezpečiť, aby sa vo verejnej správe uskutočňovalo kvalitné a efektívne vzdelávanie súčasných a nových zamestnancov, ktorí majú pracovať      vo vnútornom audite a finančnej kontrole celej verejnej správy. Po skúsenostiach získaných v období pred vstupom Slovenskej republiky do Európskej únie, ako aj z posledného vývoja požiadaviek na výkon vnútorného auditu a finančnej kontroly po našom vstupe do Európskej únie je potrebné zabezpečiť dlhodobo fungujúci systém profesionálneho rozvoja v oblasti vnútorného auditu a finančnej kontroly celej verejnej správy. Výsledkom fungovania takéhoto systému bude zvýšený štandard potrebných znalostí, schopností a praktických skúseností pre výkon funkcií vnútorných audítorov a finančných kontrolórov. 
Je predpoklad, že okrem požiadavky ústredných orgánov bude zvýšená požiadavka         na prípravu a vzdelávanie v oblasti vnútorného auditu a finančnej kontroly i zo strany orgánov miestnej samosprávy a vyšších územných celkov. To si vyžaduje zabezpečiť metodicky vhodnú jednotnú formu postupov pre vykonávanie vnútorného auditu a finančnej kontroly, ktorá bude v súlade s medzinárodne uznávanou praxou.   
Okrem zabezpečenia vzdelávania vnútorných audítorov a finančných kontrolórov umožní koncepcia vzdelávania priblížiť problematiku vnútorného auditu a finančnej kontroly riadiacim zamestnancom, a tým postupne skvalitniť kontrolné prostredie vo verejnej správe vzhľadom na meniace sa okolnosti a potrebu zvýšenia účinnosti predbežných a priebežných finančných kontrol z hľadiska predchádzania nedostatkov a vytvorenia náročného kontrolného prostredia. Ďalší rozvoj a skvalitnenie jednotlivých prvkov kontrolného systému povedie k integrácii aktivít riadnej a dôveryhodnej správy a riadenia verejných financií.
Koncepcia vzdelávania je základným východiskom pre vytvorenie a realizáciu programu zvyšovania kvality v oblasti vnútorného auditu a finančnej kontroly. 
Základný stupeň vzdelávania, ktorý bol doteraz realizovaný samostatne pre finančnú kontrolu (špecializačný kurz „Finančná kontrola“) a samostatne pre vnútorný audit (špecializačný kurz „Vnútorný audit“) bude z racionalizačných a finančných dôvodov nahradený jedným spoločným základným kurzom. V rámci špecializačného vzdelávania bude pre vnútorných audítorov a finančných kontrolórov vypracovaný spoločný projekt odborného kurzu „Špecializačný kurz pre vnútorných audítorov a finančných kontrolórov“.
Od roku 2002 do marca 2005 sa uskutočnilo 15 kurzov „Finančná kontrola“ (cca 600 zamestnancov) a 3 kurzy „Vnútorný audit“ (cca 60 zamestnancov).

II. 		Základné legislatívne podmienky

Predkladaný materiál rešpektuje súčasný stav legislatívnej úpravy ďalšieho vzdelávania v SR podľa  zákona č. 386/1997 Z. z. o ďalšom vzdelávaní  v znení neskorších predpisov (ďalej len „zákon o ďalšom vzdelávaní"), podľa zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe"), podľa zákona č. 552/2003 Z. z. o výkone práce vo verejnom záujme v znení neskorších predpisov, podľa Zákonníka práce a podľa zákona č. 73/1998 Z. z.            o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších  predpisov. Koncepcia vzdelávania je plne v súlade so Služobným predpisom Úradu pre štátnu službu č. 3/2003 o druhoch a formách prehlbovania kvalifikácie štátnych zamestnancov          a zo zmien a doplnení vykonaných služobným predpisom č. 7/2004 a so systémovým prístupom  rozpracovaným v Stratégii vzdelávania v štátnej službe prijatej uznesením vlády SR č. 669/2003. Jednotlivé prvky systému vzdelávania sú podrobnejšie rozpracované               v Koncepcii vzdelávania štátnych zamestnancov prijatej uznesením vlády SR č. 79/2004.
Aktualizácia koncepcie vzdelávania je vypracovaná v súlade s návrhom nového nariadenia Rady ES určujúceho všeobecné ustanovenia o Európskom fonde regionálneho rozvoja (ERDF), Európskom sociálnom fonde (ESF) a Kohéznom fonde na programové obdobie  2007 – 2013.
Vzdelávanie vnútorných audítorov odporúčajú aj Medzinárodné štandardy pre profesionálnu prax vnútorného auditu (štandard 1230 – Vnútorní audítori by si mali rozširovať svoje vedomosti, zručnosti a ostatné schopnosti cestou ďalšieho profesionálneho rozvoja...).

III.	Cieľové skupiny vzdelávania

Koncepcia vzdelávania bude slúžiť ako základ permanentného odborného vzdelávania zamestnancov celej verejnej správy (najmä ústredná štátna správa, správy finančnej kontroly,  územná samospráva) v oblasti vnútorného auditu a finančnej kontroly. 
Odborné vzdelávanie je určené predovšetkým pre:
1.	vnútorných audítorov a finančných kontrolórov - začínajúcich zamestnancov a zamestnancov s  praxou kratšou ako dva roky v oblasti vnútorného auditu a finančnej kontroly
2.	vnútorných audítorov a finančných kontrolórov - skúsených zamestnancov (minimálne dva roky praxe v oblasti vnútorného auditu a finančnej kontroly), vedúcich kontrolných skupín a vedúcich audítorských akcií
3.	vedúcich útvarov vnútorného auditu a vedúcich kontrolných organizačných útvarov v orgánoch verejnej správy 
4.	vedúcich zamestnancov a ostatných zamestnancov vykonávajúcich predbežnú a priebežnú finančnú kontrolu v orgánoch verejnej správy, zamestnancov vykonávajúcich certifikáciu skutočne vyplatených výdavkov a zamestnancov vykonávajúcich ostatné činnosti audítorského a kontrolného  charakteru. 

IV. 	Formy vzdelávania

Z hľadiska obsahu vzdelávania sa v rámci koncepcie rozlišujú nasledovné organizačné formy vzdelávania:
1.	Odborná príprava čakateľa (v zmysle zákona č. 312/2001 Z. z. o štátnej službe)
2.	I. stupeň - Základné vzdelávanie (v zmysle zákona č. 386/1997 Z. z. o ďalšom vzdelávaní)
3.	II. stupeň - Špecializačné vzdelávanie (v zmysle zákona č. 386/1997 Z. z. o ďalšom vzdelávaní)

1.   	Odborná príprava čakateľa

Odborná príprava čakateľa sa týka iba zamestnancov v štátnej službe. Postup pri realizácii odbornej prípravy čakateľa v prípravnej štátnej službe upravuje v súlade s § 19 zákona č. 312/2001 Z. z. o štátnej službe pravidlá realizácie odbornej prípravy čakateľa v prípravnej štátnej službe. 
Prípravná štátna služba je príprava na vykonávanie stálej štátnej služby v príslušnom odbore štátnej služby. Prípravnú štátnu službu vykonáva čakateľ. Čakateľ vykonáva služobné úlohy pod dohľadom školiteľa, ktorého určuje služobný úrad zo štátnych zamestnancov         v stálej štátnej službe. Súčasťou prípravnej štátnej služby je odborná príprava čakateľa (§19 ods. 4).
Cieľom odbornej prípravy čakateľa, ktorá bezprostredne nadväzuje na výberové konanie a jeho vymenovanie do prípravnej štátnej služby, je v čo najkratšom čase osvojiť si vedomosti a zručnosti potrebné pre výkon stálej štátnej služby.
Odborná príprava čakateľa  je zameraná na :
-	poslanie, postavenie, hlavné úlohy služobného úradu 
-	právne predpisy - oboznámenie sa s príslušnými právnymi predpismi a vnútornými riadiacimi aktmi, ktoré sú nevyhnutné na výkon štátnej služby a konkrétnej odbornej činnosti
-	samoštúdium - na štúdium sa odporučí odborná literatúra a metodické materiály súvisiace s výkonom štátnej služby čakateľa a možné zdroje získavania informácií
-	postupný pracovný výcvik na získanie potrebných teoretických a praktických skúseností pri výkone štátnej služby v príslušnom odbore štátnej služby a funkčnom zaradení
-	postupné zvyšovanie samostatnosti čakateľa pri plnení konkrétnych služobných úloh.
Formy prehlbovania kvalifikácie:
-	školenia, semináre, konferencie, stáže...
Po úspešne vykonanej kvalifikačnej skúške je čakateľ vymenovaný do stálej štátnej služby. Po vymenovaní zamestnanca do stálej štátnej služby pokračuje odborná príprava zamestnanca pod vedením vedúceho vnútorného auditu, vedúceho kontrolných organizačných útvarov alebo ním povereného skúseného zamestnanca (zodpovedný zamestnanec). Organizácia a riadenie odbornej prípravy je v plnej právomoci zodpovedného zamestnanca. Do prípravy doporučujeme zahrnúť tréningové aktivity. Zodpovedný zamestnanec vypracuje a vyhodnocuje tréningový odborný plán prípravy.
Odborná príprava zamestnancov, ktorí vykonávajú práce vo verejnom záujme, príslušníkov Policajného zboru, Slovenskej informačnej služby, Zboru väzenskej a justičnej stráže SR prebieha obdobne ako u zamestnancov v stálej štátnej službe. 
Po absolvovaní odbornej prípravy čakateľa, ktorá trvá od vzniku štátnozamestnaneckého pomeru maximálne 6 mesiacov (maximálne však 1 rok v prípade, že štátny zamestnanec je povinný získať osobitné kvalifikačné predpoklady) a po absolvovaní odbornej prípravy príslušníka Policajného zboru, Slovenskej informačnej služby, Zboru väzenskej a justičnej stráže SR a po absolvovaní odbornej prípravy zamestnanca, ktorý vykonáva práce                vo verejnom záujme, absolvuje tento zamestnanec základné vzdelávanie.

2. 	I. stupeň - Základné vzdelávanie

Cieľom základného vzdelávania je získanie základných odborných vedomostí                   o vnútornom audite a o finančnej kontrole. Základné vzdelávanie je určené pre začínajúcich zamestnancov a zamestnancov s  praxou kratšou ako dva roky, ktorí vykonávajú vnútorný audit a pre zamestnancov z kontrolných orgánov verejnej správy. Zároveň je základné vzdelávanie určené pre vedúcich zamestnancov a ostatných zamestnancov vykonávajúcich predbežnú a priebežnú finančnú kontrolu v orgánoch verejnej správy, zamestnancov vykonávajúcich certifikáciu skutočne vyplatených výdavkov a zamestnancov vykonávajúcich ostatné činnosti audítorského a  kontrolného  charakteru. 
Pre túto formu vzdelávania bude vypracovaný spoločný projekt odborného kurzu „Základný kurz pre vnútorných audítorov a finančných kontrolórov“. Vzor projektu pre základné vzdelávanie je uvedený v prílohe č. 1. Celkový rozsah vzdelávacej aktivity bude upresnený v rámci prípravy projektu na akreditáciu. Základné vzdelávanie bude prebiehať    vo viacdňových blokoch. 
Po úspešnom absolvovaní záverečnej skúšky účastníci získajú osvedčenie o získanom vzdelaní s celoštátnou platnosťou v zmysle zákona č. 386/1997 Z. z. o ďalšom vzdelávaní.
Odborným garantom projektu je MF SR. Lektorské zabezpečenie kurzov bude zabezpečené najmä z lektorského zboru MF SR. 
Kurzy budú prebiehať vo Vzdelávacom a doškoľovacom zariadení MF SR Financie Tatranská Lomnica. Náklady súvisiace s prípravou, organizovaním a uskutočňovaním odborných kurzov budú hradené z rozpočtovej kapitoly MF SR, okrem osobných výdavkov (cestovné náhrady - náklady na ubytovanie, stravné, kúpeľný poplatok...), ktoré budú hradené vysielajúcou organizáciou.
Vzdelávacie a doškoľovacie zariadenie Financie Tatranská Lomnica je rozpočtovou organizáciou zriadenou MF SR. Predmetom činnosti je predovšetkým zabezpečovanie vzdelávania, odbornej prípravy a jazykovej prípravy zamestnancom rezortu MF SR.
Absolvovanie špecializačných kurzov „Finančná kontrola“ a „Vnútorný audit“            v Inštitúte pre verejnú správu v Bratislave sa bude považovať podľa aktualizovanej koncepcie vzdelávania za absolvovanie základného vzdelávania. Osvedčenia o získanom vzdelaní vydané v zmysle zákona č. 386/1997 Z. z. o ďalšom vzdelávaní Inštitútom pre verejnú správu majú celoštátnu platnosť a sú vydané na neurčitý čas.
Vzdelávacia ustanovizeň je povinná predložiť Ministerstvu školstva SR žiadosť o akreditáciu, ak bude uskutočňovať vzdelávaciu aktivitu:
-	pre zamestnancov verejnej správy,
-	na ktorú sa budú poskytovať prostriedky zo štátneho rozpočtu,
-	ktorej absolventom bude vzdelávacia ustanovizeň vydávať osvedčenie o získanom vzdelaní (podľa zákona č. 386/1997 Z. z. o ďalšom vzdelávaní).
Vzhľadom na uvedenú povinnosť, vzdelávacia ustanovizeň MF SR predloží žiadosť         o akreditáciu vzdelávacej aktivity Ministerstvu školstva SR do októbra 2005. Základné vzdelávanie v zmysle aktualizovanej koncepcie vzdelávania (spoločný projekt odborného kurzu „Základný kurz pre vnútorných audítorov a finančných kontrolórov“) vo Vzdelávacom a doškoľovacom zariadení Financie  v Tatranskej Lomnici sa bude z tohto dôvodu realizovať až po vydaní potvrdenia o akreditácii vzdelávacej aktivity. 
 
3. 	II. stupeň - Špecializačné vzdelávanie

Pre špecializačné vzdelávanie bude vypracovaný spoločný projekt odborného kurzu „Špecializačný kurz pre vnútorných audítorov a finančných kontrolórov“. Vzor projektu pre túto vzdelávaciu aktivitu je uvedený v prílohe č. 2. Špecializačné vzdelávanie je určené pre vnútorných audítorov a finančných kontrolórov - skúsených zamestnancov, vedúcich kontrolných skupín a vedúcich audítorských akcií, vedúcich útvarov vnútorného auditu          a vedúcich kontrolných organizačných jednotiek v orgánoch verejnej správy. Podmienkou účasti na odbornom kurze bude požadované úspešné absolvovanie základného vzdelávania      a minimálne dva roky praxe v oblasti vnútorného auditu alebo v oblasti finančnej kontroly. Špecializačné vzdelávanie bude prebiehať  v štyroch semestroch.
Cieľom projektu odborného kurzu „Špecializačný kurz pre vnútorných audítorov              a finančných kontrolórov“ je vyškoliť zamestnancov v kontrolnom systéme SR, v kontrolných systémoch niektorých štátoch, v Medzinárodných štandardoch pre profesionálnu prax vnútorných audítorov a v odporúčaných postupoch pre prax vnútorného auditu,                       v medzinárodných kontrolných štandardoch INTOSAI, vo vybraných medzinárodných účtovných štandardoch pre verejnú správu IPSAS, v medzinárodných štandardoch pre audit informačných technológií ISACA, v správnom práve a v manažmente verejnej správy.
Organizačné a lektorské zabezpečovanie špecializačného vzdelávania bude realizované prostredníctvom centra pre ďalšie vzdelávanie pri príslušnej vysokej škole (vzdelávacia ustanovizeň podľa zákona č. 386/1997 Z. z. o ďalšom vzdelávaní) na základe výberu MF SR podľa vopred stanovených kritérií. Centrum pre ďalšie vzdelávanie pri príslušnej vysokej škole uskutočňuje vzdelávanie, ktoré umožňuje každému doplniť, rozšíriť a prehĺbiť si získané vzdelanie, rekvalifikovať sa a tým získať dostatok informácií, vedomostí a zručností potrebných pre skvalitnenie svojej práce.
Žiadosť o akreditáciu špecializačného kurzu predloží centrum pre celoživotné vzdelávanie. Pred predložením žiadosti o akreditáciu vzdelávacej aktivity na Ministerstvo školstva SR bude projekt prejednaný s MF SR. Po úspešnom absolvovaní záverečnej skúšky účastníci získajú osvedčenie o získanom vzdelaní s celoštátnou platnosťou, ktoré vydá vzdelávacia ustanovizeň podľa zákona č. 386/1997 Z. z. o ďalšom vzdelávaní. Špecializačné vzdelávanie bude finančne zabezpečovať  za svojich zamestnancov vysielajúca organizácia.

 V.  	Záver

Prehlbovanie kvalifikácie ako systematického odborného vzdelávania štátnych zamestnancov, s cieľom priebežného udržiavania, zdokonaľovania a dopĺňania požadovaných vedomostí a schopností potrebných na vykonávanie štátnej služby v príslušnom odbore štátnej služby zabezpečuje služobný úrad v zmysle § 77 zákona č. 312/2001 Z. z. o štátnej službe.  
Získavanie a zvyšovanie vzdelania príslušníkov Policajného zboru, Slovenskej informačnej služby, Zboru väzenskej a justičnej stráže SR zabezpečuje služobný úrad v zmysle § 142 zákona č.73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky         a Železničnej polície v znení neskorších  predpisov.
Prehlbovanie alebo zvyšovanie kvalifikácie zamestnancov, ktorí vykonávajú práce          vo verejnom záujme zabezpečuje zamestnávateľ podľa §§ 153 - 155 zákonníka práce.
Na základe analýzy potrieb vzdelávania bude prehlbovanie odborného vzdelávania zamerané na aktuálne témy a prebiehajúce zmeny v legislatíve formou školení, workshopov, prednášok, atď. Súčasťou vzdelávania bude aj dopĺňanie a zdokonaľovanie jazykových znalostí, štúdium na získanie Certifikátu vnútorných audítorov (z angl. - Certified Internal Auditor - CIA) s medzinárodnou platnosťou prostredníctvom Inštitútov vnútorných audítorov, štúdium na získanie certifikátu audítora informačných systémov CISA (z angl. Certified Information Systems Auditor a iné aktivity.
Prehlbovanie kvalifikácie ako systematického odborného vzdelávania bude finančne a organizačne zabezpečovať za svojich zamestnancov vysielajúca organizácia.
Predložený návrh koncepcie vzdelávania v súčasnosti odráža aktuálne potreby praxe        a  požiadavky Európskej komisie na zabezpečenie zvyšovania kvalifikácie a odbornosti zamestnancov v oblasti vnútorného auditu a finančnej kontroly.
Na základe výsledkov z realizácie vzdelávacích aktivít v jednotlivých stupňoch vzdelávania a analýzy potrieb vzdelávania budú vo vzdelávaní priebežne vykonané príslušné zmeny. Jednotlivé formy vzdelávania a obsahová náplň jednotlivých kurzov sa budú tiež pružne prispôsobovať ďalšiemu vývoju požiadaviek Európskej komisie na budovanie vyspelého kontrolného systému vo verejnej správe a skúsenostiam z praxe.